পাকিস্তানে এখন আর বিদেশি দল খেলতে যায় না। পাকিস্তানে গেলেই সন্ত্রাস, গোলাগুলি, অস্থির পরিবেশ। আর সেই জন্যই পাক-মুলুকে এখন আর কোনও দেশ সিরিজ খেলতে আসে না। নিরপেক্ষ কেন্দ্রে খেলা হয়, কিন্তু পাকিস্তানের মাটিতে ক্রিকেটের আর দেখা নেই।  পাকিস্তানের পরিণতি হতে পারে বাংলাদেশেরও। বাংলাদেশে জঙ্গি হামলার পরে ইংল্যান্ড সংশয় প্রকাশ করেছে বাংলাদেশ-ইংল্যান্ড সিরিজ নিয়ে। প্রাক্তন আইসিসি প্রেসিডেন্ট এহসান মানি স্বয়ং আশঙ্কিত বাংলাদেশের অবস্থা নিয়ে। এক সাক্ষাৎকারে মানি বলছেন, ‘‘ঢাকায় জঙ্গি হামলার পরে আমার মনে হচ্ছে পাকিস্তানের মতো পরিণতি হতে পারে বাংলাদেশের। অন্য দেশ আর খেলতে আসতে চাইবে না বাংলাদেশে। অন্য দেশকে রাজি করাতে গিয়ে বাংলাদেশ ক্রিকেট সংস্থাও সমস্যায় পড়বে।’’ গত কয়েক বছরে পাকিস্তানও একই সমস্যায় পড়েছে। প্রতিবেশী দেশ ভারতও পাকিস্তানে দ্বিপাক্ষিক সিরিজ খেলতে যেতে চায় না। আর ভারত-পাক সিরিজ না-হওয়ায় পাকিস্তানকেও আর্থিক ক্ষতি সহ্য করতে হচ্ছে।